  Майя Бывальцева Туннэ, 1-тӥ гудырикошконэ, Вавож ёросысь Ӟозлуд-Какся гуртын этнофутуризмъя «Тур но пар» калыккуспо фестиваль-симпозиум ужзэ кутске. Отчы пыриськисьёс гуртоослы кузьым кельтозы — инбам улын галерея. Иворъёсъя «Удмуртия» агентстволы со сярысь вераз симпозиумлэн огез радъясез, творчествоя «Ижкар» огазеяськонлэн кивалтӥсез, суредась Кучыран Юри (Юрий Лобанов). Ӟозлуд-Какся гуртын кылдоз инбам улын галерея. Со Удмуртиын нокытын но ӧй вал на али, мукет интыосын вал, дыр, но, мон уг тодӥськы. <…> Собере эшшо клубазы ми отын роспись но лэсьтом. Малпасько, со туж умой гурт калыклы. Ваньзэ сое ми кузьмаськом Кучыран ЮриУжъёссы гуртоослы уз кельше шуыса уг кышкало. Нырысетӥез симпозиумзы ӵапак Ӟозлуд-Каксяын ортчиз вал. Со дырысен эшъяськиськомы, калык милемлы дышиз ни, шуэ Кучыран Юри. 12-тӥ гудырикошконэ, капкаосысь суредъёсын тодматэм бере, симпозиуме пыриськисьёс аспӧртэм театр возьматон ортчытозы. «Мукет ёросъёсысь, кытын ужрадъёсмы вал ни, лыктэмъёсты но ми кутомы со дауртон-выронъёсамы. Та милям айшонъёсын но герӟаськемын луоз. Но айшонъёсты али трос шедьтыны уг луы ни, но кышет но айшон соос туж матын бере, кышетъёсын лыктозы но пӧртэм-пӧртэм манипуляциос лэсьтозы со кышетъёсын со дауртон-выронъёсамы», — вераз симпозиумез радъясь. Фестиваль кык арня кыстӥськоз. Со «Этнофутуристический симпозиум — «Искусство света» бадӟым ӵектослэн йылпумъянэз, 10-тӥез ужрадэз луоз. Кучыран Юрилэн верамезъя, отчы Удмуртиысь, Башкортостанысь, Пенза улосвылысь, Марий Элысь но Финляндиысь творчествоен вырись 12–13 адями пыриськоз. «Туж аспӧртэмлыкоесь суредасьёс, воксё паймод но бырод, кыӵе ке но сыӵе. Лыктэмын тани Оути Росси Финляндиысь, лыктэмын Отто Эскелинен. Отто Эскелинен ужа туж паймымон циркын — дуннеын но, Россиын но ӧвӧл, дыр, сыӵе цирк, кытын перформанс вылысь перформанс лэсьто, дауртон вылысь дауртон лэсьто — со драматург. Вот мон малпасько, удмуртъёслэн но со театр амалэн улонзы туж зол вӧлмемын, пыӵамын. Сое нош ик али выльдыныгес кулэ этнофутуризм тулкымен», — лыдъя Кучыран Юри. Солэн кылъёсызъя, вуоно 10 симпозиумъёслэсь сузьет пумысен малпанъёсазы вить ӵектосъёс кылдытэмын ни. Но али мылкыдъёссы театр пала берытско. «Вуоноез, ми малпаськомы, театрлы сӥземын луоз — эктон но луоз, кырӟан но луоз, отын пластика но луоз, отын суредаськон но луоз, малы ке шуоно театрын сценография туж бадӟым инты басьтэ. Соосмес милям ӝуатэммы но луоз, кенжытэммы но луоз, со вылын погылляськеммы но луоз, котьма карыны соин луэ, вылтыре дӥсяны, но луэ, со универсальной амал», — пусйиз Кучыран Юри. Тегъёс: Лулчеберет Вавож Удмуртия суредасьёс  